
Ministru kabineta rīkojums Nr. 672
Rīgā 2023. gada 11. oktobrī (prot. Nr. 50 44. §)
Par apropriācijas palielināšanu un finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"
· 1. Atbilstoši Likuma par budžetu un finanšu vadību 12. panta 3.1 daļai atbalstīt apropriācijas palielināšanu 74. resora "Gadskārtējā valsts budžeta izpildes procesā pārdalāmais finansējums" programmā 02.00.00 "Līdzekļi neparedzētiem gadījumiem" 4 063 587 euro apmērā neparedzētiem izdevumiem katastrofu, dabas stihiju un ugunsgrēku seku novēršanai un to radīto zaudējumu kompensēšanai.
· 2. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minēto apropriācijas palielināšanu un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas palielināšanu.
· 3. Pēc apropriācijas palielināšanas saskaņā ar šā rīkojuma 1. un 2. punktu Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Vides aizsardzības un reģionālās attīstības ministrijai finansējumu 4 063 587 euro apmērā pārskaitīšanai pašvaldībām, lai segtu izdevumus saistībā ar 2023. gada augustā dabas stihijas laikā radīto postījumu novēršanu pašvaldību īpašumā vai valdījumā esošajiem infrastruktūras objektiem un kompensētu pašvaldību izdevumus par iedzīvotājiem izmaksātajiem pabalstiem krīzes situācijā un sniegto atbalstu mājokļu atjaunošanai pašvaldību teritorijās, tai skaitā:
· 3.1. Augšdaugavas novada pašvaldībai – 1 360 467 euro;
· 3.2. Daugavpils valstspilsētas pašvaldībai – 17 847 euro;
· 3.3. Dobeles novada pašvaldībai – 2 454 157 euro;
· 3.4. Jelgavas novada pašvaldībai – 15 418 euro;
· 3.5. Limbažu novada pašvaldībai – 4 581 euro;
· 3.6. Madonas novada pašvaldībai – 33 980 euro;
· 3.7. Smiltenes novada pašvaldībai – 3 798 euro;
· 3.8. Tukuma novada pašvaldībai – 173 339 euro.

